Martin Müürsepp

Martin Müürsepp (sündinud 26. septembril 1974 Tallinnas) on Eesti korvpallitreener ja endine elukutseline korvpallur. 

Müürsepp on Eesti üks edukamaid ja tuntumaid korvpallureid, kes on mänginud mitu hooaega NBA ja Euroopa parimates klubides. Aastatel 1993–2007 Eesti korvpallikoondisse kuulunud Müürsepp valiti neli korda Eesti aasta parimaks korvpalluriks ja 2020. aastal Eesti korvpalli kuulsuste halli.

Klubikarjäär

Karjääri algus
Müürsepp alustas korvpallitreeninguid 1984. aastal treener Andres Sõbra käe all. Ta mängis aastatel 1989–1990 Nõukogude Liidu noortekoondises, 1990–1992 Tallinna Kalevis, 1992–1993 Rootsis Alvik Basketis, 1993–1995 Iisraelis Maccabi Tel Avivis ning 1995–1996 taas Tallinna Kalevis. Viimases tuli ta 1996. aastal Eesti meistriks.

NBA
Müürsepp valiti 1996. aasta NBA drafti esimese ringi 25. valikuna Utah Jazzi, kust ta kohe Miami Heati edasi vahetati. Miami rivistuses alustas Müürsepp ka oma NBA karjääri. Miami peatreener ütles intervjuus Müürsepa kohta järgmist: "He's an excellent shooter and he can play small forward or power forward." (eesti keeles: "Ta on suurepärane viskaja, kes suudab mängida nii väikese kui ka suure ääremängija positsioonil."). Müürsepast avaldati isegi NBA mängijakaart, kuhu oli trükitud sama iseloomustus. Miami Heatis mängides olid Müürsepa keskmised näitajad 1,7 punkti ja 0,3 lauapalli mängus.

1996/1997. NBA hooaja keskel vahetati Müürsepp Dallas Mavericksi. Selles meeskonnas sai Müürsepp palju rohkem mänguaega ja tema näitajad tõusid 4,7 punkti ja 2,2 lauapallini mängus. Müürsepa rekordid NBA-s on 24 punkti ja 14 lauapalli mängus Los Angeles Clippersi vastu. Kokku on Müürsepp NBA-s mänginud Dallas Mavericksi ja Miami Heati meeskonnas 83 mängu, milles tõi keskmiselt 11,5 minutiga 4,7 punkti ja 2,2 lauapalli. 

Kreeka
Pärast 1997/1998. hooaega ei pikendanud Dallas Müürsepaga lepingut ja Müürsepp lahkus Ameerika Ühendriikidest. Pikalt ei pidanud ta aga ootama ja Kreekast saabus korralik pakkumine. Müürsepp siirdus kolmeks aastaks Kreekasse mängima Aris Thessaloniki ja AEK Ateena meeskonnas. Koos AEK-ga on Müürsepp võitnud Saporta karika 2000. aastal ning 2000. ja 2001. aastal Kreeka korvpallikarika. Ateena AEK ridades viskas Müürsepp keskmiselt 9,2 punkti ja hankis 4,6 lauapalli mängus.

Venemaa
2001/2002. hooajal liitus Müürsepp Venemaa meistriliigaklubi Kaasani UNICSiga. Kaasaniga lõpetas Müürsepp hooaja hõbemedaliga, jäädes alla ainult Moskva CSKA-le. Järgmisel, 2003/2004. hooajal mängis Müürsepp Kaasaniga 2004. aasta FIBA EuroCupi finaalis, kus ta hinnati finaali kõige väärtuslikumaks mängijaks. Müürsepp jäi Moskva CSKA juhtkonnale silma ja palgati Venemaa meistriklubisse mängima. Ta mängis Moskva CSKA-s 2004/2005. hooajal ning tuli Venemaa meistriks. Järgmisel aastal siirdus Müürsepp tagasi Kaasani UNICSisse.

Eesti ja Austraalia
2006/2007. hooajaks liitus Müürsepp Eesti meistriliigaga ja asus mängima Tartu Ülikool/Rocki koosseisus. KML finaalis alistati BC Kalev/Cramo mängudega 4 : 2. Pärast üht hooaega Eestis siirdus Müürsepp edasi Austraalia meistriliigaklubi Melbourne Tigersi rivistusse. Müürsepp oli sunnitud sealt lahkuma 2007. aasta detsembris vigastuse tõttu.

Alates 29. veebruarist 2008 mängis Müürsepp BC Kalev/Cramos. Hooajal 2009/2010 mängis ta BC Rakvere Tarvases, misjärel lõpetas elukutselisekarjääri ja alustas treeneritööd.

 Koondisekarjäär 

Aastatel 1993–2007 Eesti korvpallikoondisse kuulunud Müürsepp saavutas koondisega 2001. aasta Euroopa meistrivõistlustel 14. koha.

 Treeneritöö 
Müürsepp on olnud aastatel 2010–2017 BC Kalev/Cramo abitreener, tema treenitav meeskond on tulnud aastatel 2011–2014 ja 2016–2017 Eesti meistriks, võitnud 2015. ja 2016. aastal Eesti karika ning saanud 2013. aastal Balti liigas kolmanda koha. 

Ta on olnud 2013. aastal Valgevene korvpallikoondise abitreener, 2018. aastal ja 2021. aastast Tallinna Kalev/TLÜ meeskonna abitreener ning aastatel 2019–2020 peatreener.

Saavutused
 Klubiga 

 Tallinna Kalev 
 Eesti meister: 1996

 AEK Ateena Saporta karikas: 2000
 Kreeka karika võitja: 2000, 2001

 UNICS Kazan FIBA EuroCupi võitja: 2004

 Moskva CSKA Venemaa meister: 2005
 Venemaa karika võitja: 2005

 Tartu Rock
 Eesti meister: 2007

 Individuaalselt 
 UNICS Kazan'
 FIBA EuroCup: 2004 finaali väärtuslikem mängija (MVP)

Viited

Välislingid 
NBA profiil
NBA profiil
Moskva CSKA mängija profiil
Ateena AEK mängija profiil
 

Eesti korvpallurid
Eesti korvpallitreenerid
Miami Heati mängijad
Sündinud 1974